CELEX: 62011TN0458
Language: mt
Date: 2011-08-18 00:00:00
Title: Kawża T-458/11: Rikors ippreżentat fit- 18 ta’ Awwissu 2011 — Riche vs Il-Kunsill tal-Unjoni Ewropea

8.10.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 298/28
            
         Rikors ippreżentat fit-18 ta’ Awwissu 2011 — Riche vs Il-Kunsill tal-Unjoni Ewropea
   (Kawża T-458/11)
   2011/C 298/52
   Lingwa tal-kawża: il-Franċiż
   
      Partijiet
   
   
      Rikorrent: Philippe Riche (Meursac, Franza) (rappreżentant: C.-E. Gudin, avukat)
   
      Konvenuti: Il-Kunsill tal-Unjoni Ewropea u l-Kummissjoni Ewropea
   
      Talbiet
   
   Ir-rikorrent jitlob li l-Qorti Ġenerali jogħġobha:
   
               —
            
            
               tikkumpensa d-dannu kollu subit permezz ta’ sanzjonijiet pekunjarji, jiġifieri s-somma ta’ EUR 136 000;
            
         
               —
            
            
               tikkundanna lill-Kunsill u lill-Kummissjoni għall-ispejjeż u l-ħlasijiet kollha:
               
                           —
                        
                        
                           li jikkonċernaw il-proċedura fis-seħħ quddiem il-Qorti Ġenerali tal-Unjoni Ewropea;
                        
                     
                           —
                        
                        
                           li jikkonċernaw ukoll il-proċeduri kollha mibdija quddiem il-qrati nazzjonali kollha;
                        
                     
         
               —
            
            
               tistabbilixxi fil-forma ta’ somma f’daqqa l-ammont tad-dannu morali għas-somma ta’ EUR 100 000.
            
         
      Motivi u argumenti prinċipali
   
   Insostenn tar-rikors tiegħu, ir-rikorrent jinvoka ħdax-il motiv.
   
               (1)
            
            
               L-ewwel motiv ibbażat fuq il-ksur manifest u gravi tal-limiti imposti fuq is-setgħa diskrezzjonali tal-Kunsill u tal-Kummissjoni.
            
         
               (2)
            
            
               It-tieni motiv ibbażat fuq il-ksur mill-Kunsill u/jew il-Kummissjoni tad-deċiżjoni tal-Istati Membri li jeskludu mil-lista ta’ prodotti agrikoli l-ispirti tal-inbid bħal dawk prodotti mir-rikorrent.
            
         
               (3)
            
            
               It-tielet motiv ibbażat fuq il-ksur tal-projbizzjoni ta’ diskriminazzjoni stabbilita mill-Artikolu 40 TFUE fir-rigward tal-produtturi tal-inbid ikkonċernati li għandhom apparat ta’ distillazzjoni li jippermetti li jiġu pproċessati f’alkoħol l-ammonti li normalment jibqa’ mill-kwantitajiet li normalment jiġu prodotti.
            
         
               (4)
            
            
               Ir-raba’ motiv ibbażat fuq il-ksur tal-prinċipju ta’ ċertezza legali, li jikkonsisti, minn naħa, fil-ksur tad-drittijiet miksuba mill-produtturi kkonċernati u, min-naħa l-oħra, fil-ksur tal-aspettattivi leġittimi minħabba l-fatt li jistgħu jipproċessaw fi spirti huma stess l-ammonti li jibqa’ mill-kwantitajiet li normalment jiġu prodotti.
            
         
               (5)
            
            
               Il-ħames motiv ibbażat fuq il-ksur tal-prinċipju ta’ proporzjonalità.
            
         
               (6)
            
            
               Is-sitt motiv bbażat fuq il-ksur tal-prinċipju tal-estoppel li jirreferi għall-projbizzjoni għal awtorità pubblika li tikkontradiċi lilha nfisha għad-detriment ta’ terzi.
            
         
               (7)
            
            
               Is-seba’ motiv ibbażat fuq il-ksur abbużiv tal-libertà ta’ produzzjoni u tal-kummerċjalizzazzjoni ta’ prodott industrijali.
            
         
               (8)
            
            
               It-tmien motiv ibbażat fuq l-estensjoni abbużiva tal-applikazzjoni tar-regolament ikkontestat għal każijiet fejn ma teżistix talba għal finanzjament.
            
         
               (9)
            
            
               Id-disa’ motiv ibbażat fuq il-ksur tad-dritt tal-preżunzjoni ta’ innoċenza.
            
         
               (10)
            
            
               L-għaxar motiv ibbażat fuq il-ksur tal-prinċipju ta’ amministrazzjoni tajba u ta’ premura.
            
         
               (11)
            
            
               Il-ħdax-il motiv ibbażat fuq ksur tad-dritt ta’ proprjetà.